Vroue in Kaapstad-hof oor mensehandelArgieffoto Twee vroue van China het Donderdag in ŉ hof in Kaapstad verskyn op aanklag van mensehandel vir seksuele doeleindes. Weens die aard van die saak mag die persone se name nie bekend gemaak word totdat hul hofsaak begin en hulle op die aanklagte gepleit het nie. Die vroue het in die hof vir seksuele oortredings in Parow voor landdros Elsa van Zyl verskyn. Staatsaanklaer Portia Chauke het aan die hof gesê dit is die vroue se eerste verskyning in die hof. Sy het gesê die saak is na die Wes-Kaapse direktoraat vir openbare vervolging verwys om die pad vorentoe te bepaal. Chauke het onderneem om regshulpprokureur Vernon Ebersohn van die besonderhede van die saak te voorsien sodra sy die dossier van die DOV terugontvang het. Dieselfde twee vroue is in Maart 2012 met R2 000 elk beboet of agt maande tronkstraf op aanklag dat hulle ŉ bordeel bedryf het, ŉ inkomste uit prostitusie verdien het en ŉ onderneming sonder ŉ lisensie bedryf het. In daardie stadium het hulle tereg gestaan op 13 aanklagte, waaronder mensehandel, ontvoering en onwettige indiensneming van ŉ uitlander. Tien van die 13 aanklagte, insluitend die aanklag op mensehandel, is egter later teruggetrek aangesien ŉ Chinese vrou, wat na die land gelok is onder die voorwendsel van ŉ winsgewende pos by ŉ masseersalon, verdwyn het. Dit sal eers tydens die twee vroue se volgende hofverskyning op 23 Februarie bekend gemaak word of die huidige aanklag van mensehandel ‘n nuwe klag is, of bloot dieselfde klag wat laas teruggetrek is. ŉ Egpaar van Goodwood in Kaapstad het Woensdag ook hul eerste verskyning in dieselfde hof gemaak op aanklag van mensehandel. Landdros van Zyl het hulle saak uitgestel tot 2 Maart wanneer hul prokureur, Leon van der Merwe, die klagstaat sal ontvang.